Genesis UDP Server and Client - CodeProject 10,900,731 members (43,621 online)
Last Visit: 31-Dec-99 18:00 Last Update: 29-Sep-14 16:38Refresh1 KYK: Andre Velts gesels by ATKV-Inkstories | ATKV
Andre Velts, regisseur van Raaiselkind, Die Pro en nog ander rolprente, het onlangs by ATKV-Inkstories gesels oor hoe jy ’n boek in ’n rolprent omskep. Waldo Swiegers het die foto's geneem.
Mandie Ehlers van die ATKV het die gaste by die eerste ATKV-Inkstories vir 2019 verwelkom.
Hennie Koortzen, uitvoerende hoof van Pretoria FM, mediavennoot van ATKV-Inkstories.
Andre Velts, akteur en regisseur, het gesels oor die uitdagings om ’n boek in ’n rolprent om te skep.
Andre meen dat die sleutel tot die suksesvolle omskakeling van ’n boek na ’n rolprent emosie is.
Juanita De Villiers Velts doen ’n voorlesing.
Gaste tydens die eerste ATKV-Inkstories van 2019 by Sterlings in die Brooklyn-winkelsentrum in Pretoria.
By die geleentheid was van links Sakkie Kotzé (ATKV-tak Centurion), Juanita De Villiers Velts, Andre Velts, Karien Brits, Louis Reynders (ATKV-tak Cum Laude) en Mandie Ehlers.
Hennie Koortzen en Estel Terblanche, albei van Pretoria FM, Andre Velts, Karien Brits, Mandie Ehlers en Rozeldi Trollip tydens ATKV-Inkstories.
Andre Velts het voorbeelde uit twee van sy onlangse rolprente, Raaiselkind en Die Pro, tydens sy praatjie gebruik.
Benewens die stimulerende gesprekke was daar ook heerlike eetgoed.
By die geleentheid was van links Roan Ehlers, Kris Human, Amanda Human en Karien Brits.
Die Pretoria FM-span wat die geleentheid bygewoon het, is van links Lizelle Badenhorst, Hennie Koortzen en Estel Terblanche.
Die eerste ATKV-Inkstories vir 2019 is onlangs in Sterlings by die Brooklyn-winkelsentrum in Pretoria aangebied en het weer ’n kreatiewe ruimte en platform vir gesprekke oor Afrikaanse letterkunde geskep.
Andre Velts, akteur en regisseur, het gesels oor die uitdagings om ’n boek in ’n rolprent om te skep. Hy het voorbeelde uit twee van sy onlangse rolprente, Raaiselkind en Die Pro, gebruik. Andre het uitgewei oor die verskeie uitdagings vanuit sy perspektief as regisseur, maar het ook ’n breër prentjie van Suid-Afrikaanse flieks en meer spesifiek Afrikaanse rolprente geskets.
“Afrikaanse rolprente maak nie noodwendig geld nie. Wanneer ons aan hierdie flieks werk, waag ons baie en ons hoop is dat dit ’n verskil in iemand se lewe gaan maak.”
Volgens Andre genereer ’n rolprent baie minder geld wanneer dit ophou om in rolprentteaters te draai. Dit is daarom belangrik dat Suid-Afrikaners moeite doen om Afrikaanse flieks in die teater te gaan kyk.
“Ek dink ons kan weer ’n kultuur skep om rolprente in teaters te gaan kyk. Ons het ’n opvoedingstaak en mense moet ingelig word en verstaan waarom hul ondersteuning van die Afrikaanse rolprentindustrie so belangrik is.”
“Die boek moet eerstens in ’n draaiboek gekondenseer word waarna die draaiboek verder gesny moet word. As jy die draaiboek sny, sny jy emosie en die gevolg is eendimensionele karakters, ” vertel Andre. Hy verduidelik dat dit om hierdie rede belangrik is om soveel as moontlik emosie te stimuleer binne die beperkte ruimte van fliek. Deur emosie word volronde karakters geskep en word die diepte van die verhaal behou.
“Omdat ’n boek soveel konteks en detail gee, is dit belangrik om in ’n rolprent verskillende kombinasies te gebruik om dieselfde gevoel te skep,” sê hy.
Hy vertel dat hy van kleure, vorms en kamerahoeke gebruik maak om sekere emosies te stimuleer. “Rooi kan gebruik word om gevaar aan te dui terwyl vorms ook emosies kan stimuleer. Skerp hoeke dui byvoorbeeld ook op gevaar terwyl ronde vorms op vriendelikheid kan dui. ’n Skewe kamerahoek skep die gevoel dat iets nie pluis is nie.”
Volgens Hennie Koortzen, uitvoerende hoof van Pretoria FM, mediavennoot van ATKV-Inkstories, sentreer die ATKV se Inkstories en Pretoria FM se Klankstories juis om stóries. Ons wil stories gebruik om ons gedeelde droom te bereik om ’n liefde vir lees en letterkunde te kweek.
Exclusive Books is ook vanaf 2019 ’n vennoot van ATKV-Inkstories. Lee Jackman, bemarkingsbestuurder van Exclusive Books, sê dat die boekhandelaar saam met die ATKV wil bou aan ’n leeskultuur in Suid-Afrika en Afrikaanse letterkunde wil bevorder.
Daar word nog vier Inkstories-geleenthede vir 2019 beplan waartydens interessante en kontroversiële temas in Suid-Afrikaanse letterkunde bespreek sal word. Hou die ATKV, Pretoria FM en Exclusive Books se sosialemediaplatforms dop vir inligting oor die volgende geleentheid. Kontak Mandie Ehlers by 011 919 9018 of stuur ’n e-pos aan mandiee@atkv.org.za vir meer inligting. – Rozeldi Trollip